b'\n_START_ARTICLE_\nK\xc4\x97nis\n_START_SECTION_\nPaplitimas\n_START_PARAGRAPH_\nPaplit\xc4\x99s \xc5\xa0iaur\xc4\x97s pusrutulio vidutin\xc4\x97je juostoje, keletas r\xc5\xab\xc5\xa1i\xc5\xb3 auga tropikuose.\n_START_SECTION_\nMatmenys ir am\xc5\xbeius\n_START_PARAGRAPH_\nTiesiakamieniai med\xc5\xbeiai, priklausomai nuo r\xc5\xab\xc5\xa1ies, u\xc5\xbeauga iki 10\xe2\x80\x9391 m auk\xc5\xa1\xc4\x8dio, o kamien\xc5\xb3 skersmuo siekia 0,5-3,8 m storio. Auk\xc5\xa1\xc4\x8diausi yra kvapieji k\xc4\x97niai (Abies procera), kaliforniniai k\xc4\x97niai (Abies grandis var. grandis), kaukaziniai k\xc4\x97niai (Abies nordmanniana). Praeityje buvo \xc5\xbeinomas 99,06 m auk\xc5\xa1\xc4\x8dio kvapusis k\xc4\x97nis, kur\xc4\xaf sunaikino 1980 m. gegu\xc5\xbe\xc4\x97s 18 d. galingai i\xc5\xa1siver\xc5\xbe\xc4\x99s \xc5\xa0v. Elenos kalno ugnikalnis. Vegetuoja nuo 150 iki 500\xe2\x80\x93800 met\xc5\xb3, vieni trumpiausiai sibiriniai k\xc4\x97niai (Abies sibirica), vieni ilgiausiai purpuriniai k\xc4\x97niai (Abies amabilis).\n_START_SECTION_\nApib\xc5\xabdinimas\n_START_PARAGRAPH_\nLaja k\xc5\xabgi\xc5\xa1ka ir tanki. Mediena balta, mink\xc5\xa1ta, naudojama statybose, popieriaus ir pakuo\xc4\x8di\xc5\xb3 gamyboje. I\xc5\xa1 spygli\xc5\xb3 ir jaun\xc5\xb3 \xc5\xabgli\xc5\xb3 gaminamas k\xc4\x97ni\xc5\xb3 aliejus, i\xc5\xa1 kai kuri\xc5\xb3 k\xc4\x97ni\xc5\xb3 r\xc5\xab\xc5\xa1i\xc5\xb3 \xe2\x80\x93 balzamas.'